Metropolisieman dalk sy werk kwyt oor R10Wayne Minnaar, hoofsuperintendent van die Johannesburgse metropolisie. Foto: Lauren Mulligan, TimesLive Johannesburg se metropolisie (JMPD) waarsku beamptes se dae van “koeldrankgeld” by motoriste aanvaar is vir goed verby. Dié term verwys na enige omkoopgeld wat ŉ wetstoepasser by ŉ vermeende oortreder aanvaar om sy of haar oortreding oor die hoof te sien, verduidelik hoofsupt. Wayne Minnaar, JMPD-woordvoerder. Lede van die JMPD se interne ondersoekeenheid het glo Maandag in Protea Glen, Soweto, gesien hoe ŉ metropolisieman R10 as omkoopgeld by ŉ taxibestuurder aanvaar, sê Minnaar, nadat dié na bewering sonder ŉ rybewys gery en sy taxi geen nommerplate gehad het nie. Die beampte is terstond in hegtenis geneem. Die JMPD sal nie teen die taxibestuurder optree nie omdat hy binnekort sal getuig in die 38-jarige beampte se tugverhoor, waartydens hy na verwagting geskors sal word. Die beampte het tien jaar se diens in die metropolisieafdeling. “Korrupsie sal hoegenaamd nie aanvaar word in die JMPD nie,” sê Minnaar. “Ons hoof, David Tembe, sê ŉ strategie is ingestel om korrupsie te bekamp. Die dae van ‘koeldrankgeld’ aanvaar, is verby.” “Ons is daartoe verbind om almal uit die diens te verwyder wat ons beeld skend,” het Tembe intussen getwiet.